ב"ה

כיצד ניתן לראות את הכרובים שבקודש הקדשים? יומא נד

אברהם בורשטין

"אמר רב קטינא: בשעה שהיו ישראל עולין לרגל מגללין להם את הפרוכת, ומראין להם את הכרובים שהיו מעורים זה בזה, ואומרים להן: ראו חבתכם לפני המקום כחבת זכר ונקבה" (יומא נד.). הגמרא הסבירה שמדובר על בית ראשון, וניתן לפתוח את הפרוכת שבכניסה לקודש הקודשים, או מדובר על בית שני וראו את הכרובים המצוירים בכתלים.

יש לשאול כיצד ניתן לראות מהעזרה את קודש הקודשים. וכמו שכתב בשיח יצחק: "ואי קשיא לך דסוף סוף היאך היו יכולים להביט בהם מעזרת ישראל שהיתה רחוקה מאד מבית קה"ק? דאפילו תאמר שהותר להם מפני זה להכנס בעזרת כהנים שנכנסין לשם בשעת צרכיהם לסמיכה וכו', כדתנן בריש כלים, מלבד שזה מן הדוחק להתיר, עוד זאת, אכתי איכא בין האולם ולמזבח שתים ועשרים אמה, וההיכל אורך מאה אמה. ואין לומר שהיו נכנסין דרך לשכות ופתחים סמוכים לבית קה"ק, דמלבד שזה דוחק שכל ישראל יכנסו דרך שם, עוד זאת, מדקאמר ומגלין להם הפרוכות משמע דדרך פתח אולם והיכל וקדשי הקדשים היו רואין את זה...".

ותירץ: "ומה שנראה לעניות דעתי בזה, דומראין להם דקאמר לאו למימרא שכל העולין היו רואין אותם ממש, אלא **הכהנים היו רואין אותם ומודיעים להם ואומרים להם ראו חבתכם** וכו'...".

אלא שלכאורה יש להקשות על דבריו, שבגמרא בדף כא: נאמר שמגביהים את השולחן ומראים אותו לעולי רגלים, ושם קשה להסביר שזה רק לכהנים, שאם כן מדוע צריך להגביה את השולחן? ואולי מכיוון שאסור להכנס סתם להיכל, מגביהים אותו ומקרבים אותו לכהנים שלא עובדים באותו זמן, או שלעניין הגבהת השולחן, מכיוון שניתן להגביהו מגביהים ומראים לכולם, ואילו את הכרובים אי אפשר להגביה ולכן מסתפקים בכהנים, וצ"ע.